จับตาการประชุม G20 วันนี้ คาด รมว.คลัง-ผู้ว่าฯแบงก์ชาติร่วมถกรับมือวิกฤตศก.
จับตาการประชุม G20 วันนี้ คาด รมว.คลัง-ผู้ว่าฯแบงก์ชาติร่วมถกรับมือวิกฤตเศรษฐกิจโลก-ประเด็นนโยบายการเงินของสหรัฐ หลังเฟดปรับขึ้นอัตราดอกเบี้ยในเดือนธ.ค.-หารือแนวทางรับมือการทรุดตัวของราคาน้ำมัน-การชะลอตัวของเศรษฐกิจจีน
26 ก.พ. 2559

ผู้สื่อข่าวรายงานว่า รัฐมนตรีคลังและผู้ว่าการธนาคารกลางจากกลุ่มประเทศ G20 จะเข้าร่วมการประชุมเป็นเวลา 2 วันที่นครเซี่ยงไฮ้ ประเทศจีน โดยการประชุมจะเริ่มขึ้นในวันนี้และเสร็จสิ้นในวันพรุ่งนี้
โดยผู้เชี่ยวชาญคาดว่า ที่ประชุม G20 จะเรียกร้องให้ประเทศสมาชิกออกมาตรการกระตุ้นเศรษฐกิจเพื่อลดผลกระทบจากภาวะผันผวนในตลาด ซึ่งได้สร้างความเสี่ยงต่อการฟื้นตัวของเศรษฐกิจโลก ขณะเดียวกันคาดว่า ที่ประชุมจะหารือแนวทางในการรับมือการทรุดตัวของราคาน้ำมัน และการชะลอตัวของเศรษฐกิจจีน
นอกจากนี้ คาดว่าที่ประชุมจะพิจารณาประเด็นนโยบายการเงินของสหรัฐ หลังจากที่ธนาคารกลางสหรัฐ (เฟด) ปรับขึ้นอัตราดอกเบี้ยในเดือนธ.ค. ซึ่งส่งผลให้กระแสเงินทุนไหลออกจากประเทศตลาดเกิดใหม่
ทั้งนี้ กลุ่ม G20 ประกอบด้วยสหรัฐ, สหภาพยุโรป, อังกฤษ, ฝรั่งเศส, เยอรมนี, อิตาลี, แคนาดา, ออสเตรเลีย, รัสเซีย, จีน, ญี่ปุ่น, เกาหลีใต้, อินเดีย, อินโดนีเซีย, อาร์เจนตินา, บราซิล, เม็กซิโก, ซาอุดิอาระเบีย, แอฟริกาใต้ และตุรกี